M. Číž, podpredseda NR SR: (2007-03-29):
Prepáčte, pán minister, nech sa páči, pokračujete. I. Valentovič, minister zdravotníctva SR: Porušenie prílohy č. 5 vyhlášky č. 30/2006 Z. z., ktorou sa ustanovujú podrobnosti o záchrannej zdravotnej službe bod 1 písm. p) minimálne vybavenie zdravotníckou technikou stanovené technickou normou STN EN 1789/2000. Porušenie prílohy č. 3 vyhlášky č. 30/2006 Z. z., ktorou sa ustanovujú podrobnosti o záchrannej zdravotnej službe písm. a) priestorové vybavenie, porušenie zákona č. 579/2004 Z. z. o záchrannej zdravotnej službe, porušenie § 5 povinnosti poskytovateľa ods. 4 písm. e) zhodnotenie zdravotného stavu osoby, keď evidencia o zhodnotení zdravotného stavu osoby nebola vedená. Porušenie nariadenia vlády č. 331/2006 o podrobnostiach a požiadavkách na prevádzku zdravotníckych zariadení z hľadiska ochrany zdravia. § 13 ods. 2: „Zariadenia musia vykonávať všetky opatrenia na zabránenie vnikania a množenia a šírenia škodlivých a epidemiologicky významných živočíchov do svojich objektov a musia v nich zabezpečovať pravidelné ničenie týchto škodcov.“ Porušenie zákona č. 140 o liekoch a zdravotníckych pomôckach, písomná informácia pre používateľov liekov písm. g) bod 1 výstraha nepoužiť liek po uplynutí dátumu expirácie. Porušenie zákona č. 578/2004 Z. z. o poskytovateľoch zdravotnej starostlivosti § 79a písm. e), podľa ktorého poskytovateľ zdravotnej starostlivosti je povinný oznamovať príslušnej zdravotnej poisťovni k poslednému dňu v kalendárnom mesiaci na tlačive predpísanom Úradom pre dohľad každé poskytnutie zdravotnej starostlivosti osobe v dôsledku porušenia liečebného režimu alebo užitia návykovej látky. Zistenie, že držiteľ povolenia preniesol svoje právo poskytovať zdravotnú starostlivosť, prevádzkovať ambulanciu záchrannej zdravotnej služby na inú právnickú osobu, čo je v rozpore s ustanovením § 15 ods. 2 zákona č. 578/2004 Z. z. o poskytovateľoch zdravotnej starostlivosti. Technický stav vozidla. Porušenie § 21 ods. 1 písm. b) zákona  č. 725/2004 Z. z. zo dňa 2. 12. 2004 o podmienkach prevádzky vozidiel v premávke na pozemných komunikáciách, keď nebolo podrobené sanitné vozidlo technickej kontrole, keď nebolo podrobené sanitné vozidlo emisnej kontrole. Kontrolovaný subjekt bez súhlasu ministerstva zdravotníctva a bez vydania nového povolenia nahradil sídlo stanice RZP za nové sídlo, čím porušil § 5 ods. 1 písm. a) zákona č. 579/2004 Z. z. o záchrannej zdravotnej službe v znení neskorších predpisov, podľa ktorého je poskytovateľ záchrannej zdravotnej služby povinný zriadiť stanice záchrannej zdravotnej služby v sídlach uvedených v povolení na prevádzkovanie ambulancie záchrannej zdravotnej služby a sídlo stanice možno zmeniť len za podmienok ustanovených v § 17b ods. 1 zákona č. 578/2004 o poskytovateľoch zdravotnej starostlivosti v znení neskorších predpisov. Ministerstvo zdravotníctva na základe kontrolných zistení postupuje voči poskytovateľom záchrannej zdravotnej služby, ktorí v celkovom hodnotení nevyhoveli a u ktorých boli zistené porušenia všeobecne záväzných právnych predpisov a vykonávacích predpisov v súlade s ustanovením § 81 zákona č. 578 o poskytovateľoch, kde je ministerstvo zdravotníctva oprávnené ukladať pokuty, dočasne pozastaviť povolenie alebo zrušiť povolenie. V súčasnosti na základe kontrolných zistení ministerstvo zdravotníctva začalo správne konanie vo veci uloženia pokuty voči 8 poskytovateľom záchrannej zdravotnej služby a voči 1 poskytovateľovi záchrannej zdravotnej služby bolo správne konanie ukončené zrušením povolenia. Pán predsedajúci, skončil som.